Bekendtgørelse om støtte til virksomheder, der har fået udført levende syn af slagtedyr (AM-kontrol) i en besætning i 2024

I medfør af tekstanmærkning nr. 200 ad 24.32.55 til § 24 på finansloven for finansåret 2025 fastsættes efter bemyndigelse:

*Anvendelsesområde og definitioner*

**§ 1.** Bekendtgørelsen fastsætter regler om ansøgning, tildeling og udbetaling af støtte til virksomheder, der har betalt gebyr for at have fået udført levende syn af slagtedyr (AM-kontrol) i deres besætning fra 1. februar 2024.
stk. 2. Ved virksomheder forstås producenter, der får udført AM-kontrol i deres besætning omfattet af § 31 i bekendtgørelse nr. 93 af 29. januar 2024 om betaling for kontrol af fødevarer, foder og levende dyr mv. (betalingsbekendtgørelsen).

**§ 2.** Støtten tildeles som et støttebeløb på op til i alt 20.000 EUR over tre regnskabsår til virksomheder, der har betalt gebyr for AM-kontrol, der er udført i deres besætning fra 1. februar 2024.
Stk. 2. Støttebeløbet ydes som de minimis-støtte i overensstemmelse med Europa-Kommissionens forordning nr. 1408/2013 af 18. december 2013 om anvendelse af artikel 107 og 108 i traktaten om Den Europæiske Unions funktionsmåde på de minimis-støtte i landbrugssektoren, EU-Tidende 2013, nr. L 352, s. 9, med senere ændringer (De minimis-forordningen). Virksomheden skal erklære på tro og love (de minimis-erklæring) i overensstemmelse med De minimis-forordningen om den har modtaget de minimis-støtte i indeværende eller de to forudgående regnskabsår, jf. § 3, stk.2.
Stk. 3. En enkelt virksomhed, som defineret i De minimis-forordningens artikel 2, stk. 2, må højst modtage de minimis-støtte på 20.000 EUR over en periode på tre regnskabsår, herunder øvrig de minimis-støtte ydet i overensstemmelse med De minimis-forordningen.
Stk. 4. Hvis to eller flere virksomheder udgør en enkelt virksomhed, som defineret i De minimis-forordningens artikel 2, stk. 2, har ansøgt om støttebeløb indenfor fristen i § 3, stk. 1, reduceres hver af disse virksomheders støttebeløb ligeligt, i det omfang det er nødvendigt for at sikre, at grænsen på 20.000 EUR ikke overskrides (forbundne virksomheder).

*Ansøgning om støtte*

**§ 3.** Virksomheder kan ansøge om at modtage de minimis-støtte ved at indgive en ansøgning til Fødevarestyrelsen ved anvendelse af ansøgningsblanketten ”Ansøgning om de minimis støtte til udført AM-kontrol” på virk.dk senest den 1. marts 2025.
Stk. 2. En ansøgning om de minimis-støtte efter § 2 skal indeholde en de minimis-erklæring til Fødevarestyrelsen om overholdelse af EU-Kommissionens regler for de minimis-støtte i overensstemmelse med De minimis-forordningen, som virksomheden, som defineret i De minimis-forordningens artikel 2, stk. 2, har modtaget i indeværende og de to foregående regnskabsår. Ansøgningen skal endvidere indeholde en erklæring om, hvorvidt virksomheden er forbundet med andre virksomheder, som nævnt i De minimis-forordningens artikel 2, stk. 2, og i så fald hvilke andre virksomheder, virksomheden har en sådan forbindelse med.
Stk. 3. Ansøgning om støttebeløb og de minimis-erklæring kan ligeledes indgives via sikker mail til Fødevarestyrelsen.
Stk. 4. Fødevarestyrelsen kan i særlige tilfælde dispensere fra ansøgningsfristen i stk. 1.

**§ 4.** Støttebeløbet beregnes som 49,1 procent af det indbetalt gebyr for AM-kontrol udført fra 1. februar 2024, jf. dog § 2, stk. 3 og 4.

 *Tilbagebetaling*

**§ 5.** Uretmæssigt modtagne beløb efter denne bekendtgørelse, herunder beløb modtaget i strid med artikel 107 og 108 i traktaten om Den Europæiske Unions funktionsmåde og de minimis-forordningen, skal tilbagebetales af virksomheden til Fødevarestyrelsen.
*Stk. 2.* Beløb, der skal tilbagebetales efter stk. 1, tillægges rente beregnet fra udbetalingstidspunktet. Renten fastsættes efter den metode for rentefastsættelse, der følger af kapitel V i EU-Kommissionens forordning nr. 794 af 21. april 2004 om gennemførelse af Rådets forordning (EU) 2015/1589 om fastlæggelse af regler for anvendelsen af artikel 108 i traktaten om Den Europæiske Unions funktionsmåde med senere ændringer.

*Ikrafttrædelsesbestemmelse*

**§ 6.** Bekendtgørelsen træder i kraft den 15. januar 2025.